Il-Kumitat tar-Rappreżentanti Permanenti approva, f'isem il-Kunsill, kompromess li ntlaħaq mal-Parlament Ewropew rigward regolament dwar limiti massimi għat-tariffi ta' interkambju għal ħlasijiet permezz ta' kard. Ir-regolament ser ukoll jgħin lill-utenti jagħmlu għażliet aktar informati dwar l-istrumenti ta' ħlas. Test tal-abbozz ta' regolament dwar it-tariffi tal-interkambju għat-tranżazzjonijiet ta' pagament ibbażati fuq kard It-tariffi ta' interkambju jiġu imposti mill-bank tad-detentur ta' kard fuq il-bank tal-bejjiegħ kull darba li konsumatur jixtri permezz ta' kard. Filwaqt li ħafna drabi l-konsumaturi ma jkunux konxji mit-tariffi ta' interkambju, huma spiża ta' għexieren ta' biljuni ta' euros kull sena għall-bejjiegħa u finalment għall-konsumaturi. Il-livell tat-tariffi ta' interkambju jvarja ħafna bejn l-istati membri tal-UE, u dan joħloq ostakli għas-suq intern. Il-limiti massimi għat-tariffi ta' interkambju ser inaqqsu l-ispejjeż għall-bejjiegħa u għall-konsumaturi u jgħinu biex jinħoloq suq ta' ħlasijiet fl-UE kollha. Limiti massimi għall-kards ta' debitu u ta' kreditu Skont il-kompromess li ntlaħaq mal-Parlament Ewropew, il-livelli massimi li ġejjin għat-tariffi ta' interkambju ser japplikaw minn 6 xhur wara d-dħul fis-seħħ tar-regolament: - Għat-transazzjonijiet kollha b'kard ta' kreditu tal-valur tat-transazzjoni. - Għat-transazzjonijiet kollha b'kard ta' debitu tal-valur tat-transazzjoni. Madankollu, għat-transazzjonijiet domestiċi b'kard ta' debitu , flimkien mal-limitu ta' 0.2%, l-istati membri jistgħu jippermettu tariffa ta' interkambju ta' mhux aktar minn 5 ċenteżmi għal kull transazzjoni. Huma jistgħu jagħmlu dan dment li t-total tat-tariffi ta' interkambju tal-iskema ta' ħlas bil-kard ma jaqbiżx 0.2% tal-valur tat-transazzjonijiet annwali ta' transazzjonijiet domestiċi b'kard ta' debitu f'kull skema ta' ħlas bil-kard. Barra minn hekk, matul l-ewwel ħames snin ta' applikazzjoni, l-istati membri jistgħu japplikaw il-limitu ta' 0.2% ikkalkulat bħala medja ppeżata annwali tat-transazzjonijiet domestiċi kollha b'kard ta' debitu f'kull skema ta' ħlas bil-kard. - Għal transazzjonijiet ta' ħlas domestiċi li ma jistgħux jiġu distinti bħala transazzjonijiet b'kard ta' debitu jew ta' kreditu (transazzjonijiet b'" ), l-istess limitu bħal dak previst għat-transazzjonijiet domestiċi b'kards ta' debitu. Madankollu, matul l-ewwel sena ta' applikazzjoni tal-limiti, l-istati membri jistgħu jiddefinixxu sa mhux aktar minn 30% tat-transazzjonijiet domestiċi b'"kards universali" bħala transazzjonijiet b'kard ta' kreditu li għalihom ikun japplika l-limitu massimu għat-tariffa ta' interkambju ta' 0.3% tal-valur tat-transazzjoni. Ir-regoli l-ġodda ser iħeġġu l-kompetizzjoni u jiffaċilitaw id-dħul ta' parteċipanti ġodda fis-suq, li jwassal għal disponibbiltà akbar tal-istrumenti ta' ħlas. Huma ser jiżguraw mekkaniżmi ta' trasparenza li jippermettu lill-bejjiegħa jkunu konxji mil-livell ta' tariffi li jħallsu meta jaċċettaw il-kards. Ir-regoli l-ġodda ser itejbu wkoll il-possibbiltà li l-bejjiegħa jagħżlu liema kards jaċċettaw. L-iskemi ta' kards ta' spiss jippruvaw jikkonvinċu lill-banek joħorġu l-kards tagħhom billi jħallu lill-banek jimponu tariffi ogħla. Il-bejjiegħa jgħaddu l-ispejjeż tagħhom talli jaċċettaw ħlasijiet b'kard lill-konsumaturi tagħhom billi jgħollu l-prezzijiet. F'ċerti skemi ta' ħlas b'kard, li huma assoċjazzjonijiet ta' banek, dawn it-tariffi jiġu maqbulin b'mod multilaterali mill-banek membri. Il-passi li jmiss Il-kompromess bejn il-presidenza tal-Kunsill u l-Parlament intlaħaq fis-17 ta' Diċembru 2014 u ser jippermetti adozzjoni tal-leġislazzjoni fl-ewwel qari. Il-Kunsill kien stabbilixxa l-pożizzjoni tiegħu f'Novembru 2014. Ir-regolament issa jrid jiġi approvat mill-Parlament, sabiex tkun possibbli l-adozzjoni finali mill-Kunsill ladarba t-test jiġi rivedut fil-lingwi kollha.